**POROČILO O IZMENJAVI v Københavnu v drugem semestru 2017/18**

**Kako ste bili zadovoljni z izmenjavo in zakaj?**

Ta izmenjava je bila najboljše in hkrati najbolj prelomno obdobje v mojem življenju. Tako zelo me je obogatila, zanjo ne bi mogla biti bolj hvaležna. Predstavljala mi je izziv, saj še nikoli prej nisem živela sama, kaj šele v drugi državi. Pomembno je, da se odločiš in greš. Študijska izmenjava bo za vsakogar specifična izkušnja in unikatna za vsakega posameznika. Napotkov, kako bo vaša izmenjava potekala, ne boste našli v nobenem poročilu ali opisu programa. To je samo vaša unikatna izkušnja in ne bojte se stopiti v neznano nepripravljeni. Danska je zares čudovita in varna država, kjer se zdi, da družba temelji na drugačnih temeljih. Iskreno sem pričakovala, da bo življenje bolj podobno temu v Sloveniji, pa ni bilo – faks je bil zasnovan drugače, ljudje in njihova miselnost je bila zelo drugačna, pa njihove vrednote, drugačne stvari so cenili v ljudeh … København je čudovito mesto (a tudi drago, kar je pomenilo, da med izmenjavo nisem nikamor potovala in si nisem mogla privoščiti veliko stvari, a sem bila srečna, da sem bila na Danskem). Priporočam izkušnjo življenja na Danskem vsakomur – z izmenjavo ne bi mogla biti bolj zadovoljna.

**Ste imeli redna predavanja v angleščini ali samo občasne konzultacije?**

Vsa predavanja so bila v angleščini. Imeli smo jih skupaj z danskimi študenti, ki so izbrali modul v angleščini. Semester je bil razdeljen na dva modula, vsak je trajal po 6 tednov, na koncu pa je bil ustni izpit. Modula, ki ju imaš na voljo v angleščini kot Erasmus študent (ne glede na to, v katerem letniku FSD-ja greš tja), sta »Social work – quality assurance, assessment and practice development«, pri katerem delaš projekt o trgovini z ljudmi (razdelili smo se v skupine glede na interese, moja skupina je delala na temo tekstilne industrije v Bangladešu, potrošništva …). Predavanja so bila o financiranju projektov, planiranju, stroških, korakih na poti k izvedbi itd., imeli pa smo tudi gostujoče profesorje. Projekt se vzame zelo resno. Izpit je skupinski, kot neka debata, pri kateri se ocenjuje tudi tvoja konstruktivna kritika nasprotujoči skupini. Pri drugem modulu, »Social work with young adults«, pa smo si morali sami izbrati temo, o kateri smo želeli pisati za izpit, doma prebirati literaturo – izpit je bil usten in je temeljil na tvojem napisanem izdelku. Izpita sta temeljila na zmožnosti kritičnega razmišljanja. Vodilo za izpite je bilo, da ni pomembno, koliko veš, pomembno je, da znaš razmišljat o tem, česar ne veš. Zato v času tega polletja nisem bila nikoli pod stresom in nikoli se mi ni bilo treba na pamet učiti podatkov. Sistem je drugačen, a učinkovit.

**Kako bi ocenili kakovost študija?**

Kakovost se mi je zdela visoka, je pa res veliko odvisno od tega, koliko sam prebiraš doma, vlagaš, sodeluješ … Pri drugem modulu lahko odneseš zelo malo (skoraj nič), če sam ne vložiš dela. Bolj smiselno je iti na začetku študija (npr. v 2. letniku, saj bo na koncu študija ogromno ponovitve tega, kar že veš, in ne toliko novega znanja. Študij ni naporen in ne vzame veliko časa. Prenosni računalnik je zelo pomemben pripomoček na faksu (vsak ga ima s seboj na faksu), zvezkov in učbenikov ne uporabljajo.

**Kakšni so bili profesorji?**

Zelo prijazni, vljudni, odnos pa je zelo prijateljski. Vedno iščejo znanje (prav prosijo te, da nisi živčen pred izpitom, če si anksiozen jim moraš povedat, da se ni treba na pamet učiti stvari, ampak znati razmišljati). Odnos je čisto drugačen kot odnos, ki ga imamo v Sloveniji – občutek imaš, da si v nekem smislu na istem nivoju in ves čas sodeluješ s profesorji, soustvarjaš tok učne ure.

**Bi kateri predmet/profesorja posebej pohvalili/skritizirali?**

Vse bi pohvalila, nimam ene slabe izkušnje.

**Kakšni so življenjski stroški v primerjavi s temi v Sloveniji?**

Zelo visoka se mi je zdela le cena nastanitve, drugi stroški so primerljivi s temi v Sloveniji, če živiš malo bolj skromno in se znajdeš. Jaz sem poleg nastanitve zapravila okoli 300 evrov na mesec. Hrana v trgovinah (kot so Lidl, Netto in Aldi) je malo dražja kot v Sloveniji, samopostrežno kosilo na faksu je bilo 3,3 evrov (pa si si lahko naložil neomejeno hrane), kava na faksu 1 evro. Zelo draga je hrana in pijača zunaj, karta za fitnes je bila enako draga kot v Sloveniji, za prevoz ne rabiš denarja, potrebuješ le kolo, ki ga na koncu prodaš naprej. Poleg tega so 2x na teden foodsharing dogodki, kjer se zbira hrana, ki je pred iztekom roka in jo dobiš zastonj z namenom zmanjšanja zavržene hrane, prek aplikacije »too good to go« lahko na koncu dneva pobereš hrano iz restavracij/pekarnic, ki je niso prodali itd.

**Koliko je treba imeti za namestitev?**

Okoli 500 evrov na mesec. Predlagam, da izbereš možnost, da ti univerza najde nastanitev – nam so ponudili 3 različne možnosti in smo sami izbrali, katero želimo (en je bil študentski dom 5 km zunaj mesta, obdan s čudovito naravo in jezeri, kjer sem živela jaz, druga dva pa sta bila stanovanji – eden v Norrebru (center), drugi pa na južnem delu – Amager. Nastanitve so bile tudi cenovno različne, tako da si sam izbral tisto, ki ti je ustrezala. Stroške nastanitve ti v celoti pokrije štipendija, ki jo dobiš pred odhodom na izmenjavo, za stroške življenja pa potrebuješ privarčevan denar oz. finančno podporo od doma.

**Je ustanova velika?**

Ja, veliko večja od FSD-ja v Ljubljani. Čeprav spada pod University College Cph, ima socialno delo svojo zgradbo. Zgradba ima 4 nadstropja, je zelo moderna in lepa. Ima dvorišče in teraso. Tudi študentov je veliko več kot v Ljubljani.

**Sprejme veliko tujih študentov?**

Tujih študentov socialnega dela nas je bilo okoli 20, na drugih smereh (ki so na University College Copenhagen, kamor sem hodila) pa še okoli 50 – vsi smo se poznali med seboj, ker smo imeli »welcome week«, skupne dogodke ...

**Kakšne so možnosti za druženje z domačimi in tujimi študenti?**

S tujimi boljše kot z domačimi – zaradi preprostega razloga, ker ko greš na izmenjavo, si nadpovprečno odprt za spoznavanje novih ljudi in druženja, ker nimaš nikogar. A Dance spoznaš na faksu in v klubih (ko spijejo veliko piva), drugače pa jih je težko spoznati. Na ulicah so bolj zaprti kot Slovenci, noben te ne pogleda, kot v Slo., ker so tako vljudni – taka je skandinavska kultura. Malo je interakcij, povsod sta red in tišina, raj za introvertirane ljudi. Ko te sprejmejo medse, so eni najbolj vljudnih, prijaznih, dobrosrčnih ljudi, ki veliko dajo na dobro počutje vsakega, veliko jim pomeni toplina doma, udobje, hygge (preberi knjigo! Vse je res).

**Kakšno je mesto?**

København je čudovit! Najbolj sem bila navdušena nad moderno arhitekturo, čudovitimi kanali, barvnimi hišami, veliko parkov je, ogromno kolesarjev je, vse je tako zelo urejeno, čisto in varno. Javnega prevoza sploh ne uporabljaš, tudi ko sneži in dežuje, je mesto polno koles, saj tako najhitreje prideš povsod. Vreme je slabše kot v Sloveniji – res veliko piha, tudi dežja naj bi bilo več (a ga v času moje izmenjave ni bilo). A ko se maja/junija začnejo daljši dnevi (noči skoraj ni) in več sonca, je mesto polno festivalov, dogodkov, življenja … Cph v soncu je čaroben, zima pa mrzla in vetrovna.

**Kako je bilo poskrbljeno za obšolske dejavnosti?**

Super – imeli smo »Welcome week«, kjer sem spoznala ostale študente, ki so prišli na izmenjavo; vseh (okoli) 60 tujih študentov, ki so prišli na Erasmus izmenjavo, a so študirali različne smeri. V tem tednu smo spoznavali Dansko, danski sistem, kuhali dansko hrano, imeli kvize, jedli smørrebrød, ... med letom so bili organizirani dogodki kot ogledi muzejev, pre-drinks pred Distortion festivalom, Tivoli (zabaviščni park – univerza je plačala vstop). Sicer smo si pa večinoma druženja organizirali sami. Udeležili smo se lahko tudi brezplačnega tečaja danskega jezika.

**Kaj priporočate študentom, ki nameravajo iti na študij tja?**

Pripravi se na najbolj "prosto" in noro obdobje tvojega življenja, veliko rasti, zabav, prevoženih km s kolesom, piva, ... preberi knjigo »Hygge – Danska umetnost srečnega življenja«. Vse je res (no, večina – prepričati se moraš sam, zato pojdi!)

**Ali dovolite objavo elektronskega naslova (za druge študente, ki bi jih zanimalo več praktičnih podrobnosti)?**

Seveda – masa.debevc1@gmail.com ali Fb: Maša Debevc